Мотиви за проект на Наредба за изменение и допълнение на Наредба № 9 от 17.10.2013 г. за изискванията за експлоатационна годност на пристанищата и специализираните пристанищни обекти

	Мотивите за предложените изменения на наредбата са свързани с привеждане на подзаконовата нормативна уредба в съответствие с изискванията на чл. 60а от Закона за морските пространства, вътрешните водни пътища и пристанищата (ЗМПВВППРБ) и изискванията на Регламент (ЕС) 2023/1804 на Европейския парламент и на Съвета от 13 септември 2023  г. за разгръщането на инфраструктура за алтернативни горива и за отмяна на Директива 2014/94/ЕС (Регламент (ЕС) 2023/1804) (OB L 234/1 от 2023 г.) по отношение на технически спецификации за електрозахранване в пристанищата от трансевропейската транспортна мрежа (TEN-T). На следващо място, с предложените изменения се въвеждат промени в реда за издаване на удостоверения за експлоатационна дейност (УЕГ) на пристанищата, с оглед преминаване към електронно издаване на УЕГ и съответно намаляване на административната тежест.
Предложените изменения са обособени в три групи:
1)  изменения във връзка с прилагане на изискванията на Наредбата за условията и реда за постигане сигурността на корабите и пристанищата по чл. 106а от Закона за морските пространства, вътрешните водни пътища и пристанищата на Република България, приета с Постановление № 374 на Министерския съвет от 2014 г. (обн., ДВ, бр. 99 от 2014 г., изм., бр. 36 от 2022 г., изм. и доп., бр. 89 от 2024 г.);
2) изменения във връзка с въвеждане на електронно издаване на УЕГ на пристанищата; 
3) осигуряване на прилагането на техническите спецификации, посочени в Приложение II от Регламент (ЕС) 2023/1804 по отношение на мрежите и съоръженията за електрозахранването на корабите.
В първата група са включени изменения в чл. 12, чл. 67,  чл. 72 и чл. 76 във връзка с прилагане на изискванията за сигурността на пристанищата (§ 1, § 4 - 6 от проекта). 
С § 1 от проекта се предлагат изменения в чл. 12 във връзка с настъпила промяна в предметния обхват на Наредбата за условията и реда за постигане сигурността на корабите и пристанищата по чл. 106а от Закона за морските пространства, вътрешните водни пътища и пристанищата на Република България, който се ограничава до пристанищата по чл. 106а от ЗМПВВППРБ и не включва изисквания по отношение на  пристанища, които не попадат в приложното поле на Регламент (ЕО) №  725/2004 на Европейския парламент и на Съвета от 31 март 2004 г. относно подобряване на сигурността на корабите и на пристанищните съоръжения(OB L 129 от 2004 г.).
С § 4 от проекта се предлагат изменения в чл. 67 във връзка с осигуряване на правилното прилагане на изискванията на Наредбата за условията и реда за постигане сигурността на корабите и пристанищата по чл. 106а от Закона за морските пространства, вътрешните водни пътища и пристанищата на Република България, която не включва изисквания по отношение на пристанища, които не попадат в приложното поле на Регламент (ЕО) № 725/2004 на Европейския парламент и на Съвета от 31 март 2004 г. относно подобряване на сигурността на корабите и на пристанищните съоръжения. В тази връзка са прецизирани случаите, в които се допуска издаването на временно удостоверение за експлоатационна годност на пристанище, като е предложена нова редакция на чл. 67, ал. 1, т. 1 и съответни промени в чл. 67, ал. 3 - 4.  
С § 5 - 6 от проекта се предлага отмяна на чл. 72, ал. 1, т. 17, ал. 3 и ал. 5, т. 6, както и на чл. 76, ал. 2, т. 1, тъй като в Наредбата за условията и реда за постигане сигурността на корабите и пристанищата по чл. 106а от Закона за морските пространства, вътрешните водни пътища и пристанищата на Република България са отменени изискванията за създаване на правила за сигурност и извършване на оценка за сигурност на пристанищата, които не попадат в приложното поле на Регламент (ЕО) № 725/2004.
Във втората група промени (§ 3, § 7 - 14 от проекта) са включени изменения, които уреждат реда за издаване на УЕГ на пристанище. С промените в чл. 62 и чл. 88 се предлага въвеждане на електронно издаване на УЕГ и отпадане на изискването за полагане на печат на удостоверението (§ 3 и § 7 от проекта). С предложената промяна в чл. 88, ал. 5 се предвижда съхраняване на заверено копие на електронния оригинал на всяко издадено УЕГ в досието на пристанището, пристанищния терминал или специализиран пристанищен обект, поддържано в съответната териториална дирекция на Изпълнителна агенция „Морска администрация“. В тази връзка са предложени редакционни промени в чл. 89, 93, 95, 111 (§ 8-11 от проекта) и изменения на Приложения № 2 - 4 (§ 12 - 14 от проекта) с оглед въвеждане на електронни образци на УЕГ на пристанище/терминал на пристанище за обществен транспорт, УЕГ на пристанище по чл. 107 – 109 от ЗМПВВППРБ и УЕГ на специализиран пристанищен обект.
В третата група промени (§ 2 от проекта) се включва изменение на чл. 17, ал. 3 във връзка с прилагане на изискванията на техническите спецификации на стандартите, посочени в Приложение II на Регламент (ЕС) 2023/1804, които следва да заменят вече отменения стандарт БДС IEC/ISO/IEEE 80005-1:2016, прилаган по отношение на мрежите и съоръженията за снабдяване на корабите с електрическа енергия в морските пристанища, които са изградени, реконструирани, модернизирани или преминали основен ремонт след 18 ноември 2017 г.
В резултат от прилагане на новата уредба се очаква намаляване на административната тежест във връзка с преминаване към електронно издаване на УЕГ. Оптимизирането на административната процедура за издаване на УЕГ е насочено към подобряване обслужването на гражданите и бизнеса, по-добро управление на ресурсите и по-малка административна и финансова тежест. 
Предлаганият проект няма да окаже въздействие върху държавния бюджет, не са необходими финансови и други средства за прилагането на новата уредба.
Предлаганият проект на наредба е свързан с осигуряване на прилагането на изисквания на Регламент (ЕС) 2023/1804, поради което към този доклад се прилага становище на Работна група 9 „Транспортна политика“ към Съвета по европейските въпроси. С проекта не се въвеждат изисквания на директиви на Европейския съюз, предвид на което не е изготвена справка за съответствието. 
[bookmark: _GoBack]На основание чл. 26, ал. 2 - 4 от Закона за нормативните актове проектът на наредба, заедно с мотиви към него, е публикуван за обществено обсъждане на страницата на Министерството на транспорта и съобщенията и на Портала за обществени консултации на Министерски съвет. Постъпилите в хода на публичните консултации бележки и предложения са отразени в справка.
